Vyf sterf op paaie in Mpumalangaŉ Wrak van ŉ voertuig wat tydens ŉ botsing aan die brand geslaan het. Foto: Verskaf Vyf mense is Sondag in verskillende voorvalle op Mpumalanga se paaie dood. Joseph Mabuza, woordvoerder van die provinsiale departement van gemeenskapsveiligheid, het gesê drie mense is dood toe ŉ motor en ŉ bakkie omstreeks 05:00 reg van voor op die R568 tussen Vaalbank en KwaMhlanga gebots het. “Die twee voertuie het vermoedelik weens swak sigbaarheid gebots en een van die voertuie het weens die impak aan die brand geslaan. Die bestuurders van albei voertuie en ŉ passasier is op die toneel dood,” het Mabuza gesê. Foto: Verskaf Hy het gesê nog ŉ persoon is dood nadat ŉ motor op die N4 in die Komatipoort-gebied omgeslaan het. ŉ Voetganger is ook Sondagoggend dood nadat hy deur ŉ vragmotor by die Lebombo-grenspos raakgery is. Pat Ngomane, LUR vir gemeenskapsveiligheid in Mpumalanga, het sy medelye teenoor die naasbestaandes van die oorledenes uitgespreek. Hy het ook ŉ beroep op wetstoepassingsowerhede gedoen om padgebruikers in hegtenis te neem wat verkeersreëls verontagsaam.